Һағыҙ бигерәк тә яҙ айҙарында йыйылған туҙҙан яҡшыраҡ килеп сыға. Ҡайындың тышҡы ҡатындағы туҙҙы әрсеп таҙалағандан һуң, яңы ғына таҙа туҙҙы күпләп һыҙырып алып, ыуаҡ ҡына өлөштәргә бүлгеләп (тетеп) әҙерәк ҡаймаҡҡа болғап, алдан әҙерләнгән сүлмәктә 2-3 сәғәт дауамында, болғата-болғата ҡайнатырға кәрәк. Һағыҙ әҙер булһа, уны һыуыҡ һыуҙа сайып, матур форма биреп (бүлгеләп) һаҡлайҙар. Әҙ генә ҡыйын була башлаһа, “ҡара һағыҙ”ҙы сәйнәһәң, күп тә үтмәй күңелдең болғаныуы, хатта асыу ҙа баҫыла, яйлап тынысланаһың. Ҡара һағыҙ тештәр өсөн дә, психологик яҡтан да файҙалы. Туҙ¬ҙан булғанғамы, ул ҡайын урмандарын, йәйге бесән ваҡытын, усаҡ яҡҡан мәлдәрҙе иҫләтә…